b'\n_START_ARTICLE_\nVikipedijos bendruomen\xc4\x97\n_START_PARAGRAPH_\nVikipedijos bendruomen\xc4\x99 daugiausia sudaro veikl\xc5\xabs Vikipedijos redaktoriai (angl. Wikipedians). 2012 m. pastarasis \xc5\xbeodis \xc4\xaftrauktas \xc4\xaf Oksfordo angl\xc5\xb3 kalbos \xc5\xbeodyn\xc4\x85. _NEWLINE_2015 m. Erasmus premija buvo skirta Vikipedijos bendruomenei u\xc5\xbe \xc5\xbeini\xc5\xb3 sklaidos skatinim\xc4\x85 per visapusi\xc5\xa1kai ir visuotinai prieinam\xc4\x85 enciklopedij\xc4\x85. U\xc5\xbe Vikipedijos k\xc5\xabr\xc4\x97j\xc5\xb3 naujos ir veiksmingos demokrati\xc5\xa1kos platformos suk\xc5\xabrim\xc4\x85. Premijos steig\xc4\x97jai Vikipedij\xc4\x85 ypa\xc4\x8d vertina kaip bendruomen\xc4\x99 \xe2\x80\x93 bendr\xc4\x85 projekt\xc4\x85, kuris \xc4\xaftraukia de\xc5\xa1imtis t\xc5\xabkstan\xc4\x8di\xc5\xb3 savanori\xc5\xb3 visame pasaulyje.\n_START_SECTION_\nRedaktoriai\n_START_PARAGRAPH_\nBeveik visi Vikipedijos dalyviai yra savanoriai. Populiar\xc4\x97jant Vikipedijai atsirado ir kitokie \xc5\xa1ios enciklopedijos redaguotojai. Pavyzd\xc5\xbeiui, Vikipedijos rezidentai, kurie yra \xc4\xafpareigoti redaguoti Vikipedij\xc4\x85 tam tikrose srityse. Jie dirba tokiose \xc4\xafstaigose kaip Versalio r\xc5\xabmuose, Pikaso muziejuje, Brit\xc5\xb3 muziejuje. _NEWLINE_Viki i\xc5\xa1silavinimo fondas (angl. Wiki Education Foundation) skatina studentus ra\xc5\xa1yti Vikipedijos straipsnius vietoje mokslini\xc5\xb3 darb\xc5\xb3, bendradarbiaudami su universitet\xc5\xb3 d\xc4\x97stytojais. 2017 m. pavasar\xc4\xaf \xc4\xafvairi\xc5\xb3 universitet\xc5\xb3 d\xc4\x97stytojai paved\xc4\x97 7 500 studentus redaguoti angli\xc5\xa1k\xc4\x85j\xc4\x85 Vikipedij\xc4\x85. _NEWLINE_Angli\xc5\xa1kojoje Vikipedijoje pasitaiko ir profesionali\xc5\xb3 Vikipedijos redaktori\xc5\xb3, redaguojan\xc4\x8di\xc5\xb3 asmenybi\xc5\xb3 biografijas ir bendrovi\xc5\xb3 straipsnius u\xc5\xbe pinigus, ta\xc4\x8diau jei jie \xc4\xafkli\xc5\xabna, tuomet j\xc5\xb3 keitimai atmetami, nes da\xc5\xbeniausiai jie nesilaiko ne\xc5\xa1ali\xc5\xa1ko po\xc5\xbei\xc5\xabrio. _NEWLINE_Latvijoje buvo bandoma \xc4\xaftraukti pla\xc4\x8di\xc4\x85j\xc4\x85 visuomen\xc4\x99 \xc4\xaf Vikipedijos bendruomen\xc4\x99. 2015 m. kovo 11 d. buvo inicijuotas Latvi\xc5\xa1kosios Vikipedijos bendruomen\xc4\x97s ir keleto priva\xc4\x8di\xc5\xb3 partneri\xc5\xb3 (Latvijos universitetas ir kt.),  projektas (lat. Latvijas Vikip\xc4\x93dijas maratons; latvi\xc5\xa1kosios Vikipedijos maratonas), kuriuo u\xc5\xbesibr\xc4\x97\xc5\xbeta iki Latvijos valstyb\xc4\x97s \xc5\xa1imtme\xc4\x8dio pamin\xc4\x97jimo datos 2018 m. lapkri\xc4\x8dio 18 d. Vikipedijoje sukurti 100 t\xc5\xabkst. str. Projekt\xc4\x85 r\xc4\x97m\xc4\x97 tiek Delfi.lv, tiek \xc4\xafvairios Latvijos \xc4\xaf\xc5\xbeymyb\xc4\x97s. Tuo metu joje buvo beveik 60 t\xc5\xabkst. str.\n_START_SECTION_\nSocializacija\n_START_PARAGRAPH_\nBendruomen\xc4\x97s nariai da\xc5\xbenai organizuoja \xc4\xafvairaus pob\xc5\xabd\xc5\xbeio ir dyd\xc5\xbeio gyvus susitikimus. Jie vadinami \xe2\x80\x9eWikiMeet\xe2\x80\x9c (Vikisusitikimais)._NEWLINE_Kiekvienais metais vis kitoje pasaulio vietoje rengiamos tarptautin\xc4\x97s konferencijos, vadinamos \xe2\x80\x9eWikimania\xe2\x80\x9c (Vikimanija). \xc5\xa0iose konferencijose vyksta \xc4\xafvair\xc5\xabs pokalbiai, diskusijos Vikipedijos, kit\xc5\xb3 Viki svetaini\xc5\xb3, atvirojo kodo program\xc5\xb3, nemokam\xc5\xb3 \xc5\xbeini\xc5\xb3 ir kitomis temomis._NEWLINE_JAV kasmet vyksta i\xc5\xa1kyl\xc5\xb3 susitikimai \xe2\x80\x9eWiknics\xe2\x80\x9c\xc2\xa0\xe2\x80\x93 \xc4\xafprastai tokie susitikimai prie maisto vyksta prie\xc5\xa1 pat liepos 4 \xc5\xa1ventes.'